Byrettens kendelse ændres, således at domfældte varetægtsfængsles under eventuel appel, eller indtil fuldbyrdelse af straffen kan iværksættes
Ret: Østre Landsret (2. instans)
Faggruppe: Straffesag — Grundlovssag
Sagsemner: Efterforskning og straffeproces;

UDSKRIFT
AF

ØSTRE LANDSRETS DOMBOG
____________

K E N D E L S E

Afsagt den 22. august 2011 af Østre Landsrets 11. afdeling

(landsdommerne Karsten Bo Knudsen, Taber Rasmussen og Mikael Friis Rasmussen

(kst.)).

11. afd. kære nr. S-2428-11:

Anklagemyndigheden

mod

Domfældte, tidligere Sigtede

(cpr.nr. Født 1992)

(advokat Poul Ege Poulsen, besk.)

Ved Retten i Helsingørs dom af 17. august 2011 (1-2386/2011) blev Domfældte, tidligere

Sigtede for røveri begået den 16. august 2011 idømt en fællesstraf af fængsel i 2 år, jf.

straffelovens § 61, stk. 2, og § 288, stk. 1, nr. 1.

Ved samtidig afsagt kendelse blev det bestemt, at domfældte, der har været frihedsberøvet

fra den 16. august 2011, blev løsladt.

Anklagemyndigheden har kæret denne kendelse med påstand om, at domfældte i medfør af

retsplejelovens § 769, stk. 1, jf. § 762, stk. 2, nr. 1, skal varetægtsfængsles under eventuel

appel, eller indtil fuldbyrdelse af straffen kan iværksættes.

Domfældte, tidligere Sigtede er dømt for med tildækket ansigt og ved trussel med en

hardballpistol at have begået røveri i en bagerforretning, som han efter sin egen forklaring

bor i nærheden af.



- 2 -

Domfældte, tidligere Sigtede er tidligere straffet for røveri, idet han ved Retten i

Helsingørs dom af 9. oktober 2009 blev idømt fængsel i 1 år, betinget med prøvetid til den

9. oktober 2011. Sagen angik to forhold af røveri efter straffelovens § 288, stk. 1, nr. 1,

begået på tankstationer med relativt kort mellemrum og ligeledes under anvendelse af

skydevåben – henholdsvis en attrappistol og en plomberet pistol – som han rettede mod

tankpasserne.

Domfældte, tidligere Sigtede er nu idømt en længerevarende frihedsstraf for personfarlig

kriminalitet. Den konkret forskyldte straf for det nu begåede forhold må anses for at være

fastsat til mindst 1 års fængsel. Henset hertil og til grovheden af dette forhold, der er

begået i prøvetiden for en betinget straf for to ligeartede forhold, skønnes hensynet til

retshåndhævelsen at kræve, at Domfældte, tidligere Sigtede ikke er på fri fod under

eventuel appel, eller indtil fuldbyrdelse af straffen kan iværksættes.

Betingelserne for varetægtsfængsling efter retsplejelovens § 769, stk. 1, jf. § 762, stk. 2, nr.

1, er således opfyldt, hvorfor

b e s t e m m e s :

Byrettens kendelse ændres, således at Domfældte, tidligere Sigtede varetægtsfængsles

under eventuel appel, eller indtil fuldbyrdelse af straffen kan iværksættes.